**KÚPNA ZMLUVA** / pre časť 1/

uzavretá podľa § 409 a nasl. Obchodného zákonníka v znení neskorších predpisov medzi:

**I.**

**Zmluvné strany**

Obchodné meno: **HB STEEL, s.r.o.**

Sídlo: Priemyselná 191, 922 10 Trebatice

Zapísaný v: v Obchodnom registri Okresného súdu Trnava,

oddiel: Sro, vložka č.: 29465/T

V jeho mene konajúci: Ing. Tomáš Bučko MSc., konateľ

Bankové spojenie: Tatrabanka, a.s.

IBAN: SK11 1100 0000 0029 2887 6797

IČO: 46 689 222

DIČ: 2023539859

IČ DPH: SK 2023539859

Internetová adresa: www.hbsteel.sk

(ďalej len „kupujúci“)

a

Obchodné meno: ............................................... *(vyplní uchádzač)*

Sídlo/Miesto podnikania: ............................................... *(vyplní uchádzač)*

Zapísaný v: ............................................... *(vyplní uchádzač)*

Zastúpená: ............................................... *(vyplní uchádzač)*

IČO: ............................................... *(vyplní uchádzač)*

DIČ: ............................................... *(vyplní uchádzač)*

IČ DPH: ............................................... *(vyplní uchádzač)*

Bankové spojenie: ............................................... *(vyplní uchádzač)*

IBAN: ............................................... *(vyplní uchádzač)*

E-mail: ............................................... *(vyplní uchádzač)*

Tel: ............................................... *(vyplní uchádzač)*

Internetová adresa: ............................................... *(vyplní uchádzač)*

(ďalej len „predávajúci“)

(kupujúci a predávajúci ďalej spolu ako „zmluvné strany" a jednotlivo ako „zmluvná strana")

**PREAMBULA**

Kupujúci a predávajúci uzatvárajú túto zmluvu ako výsledok výzvy na predkladanie ponúk na zákazku – s názvom **„Zavádzanie inteligentných inovácií vo výrobe v spoločnosti HB STEEL, s.r.o.“**

**II.**

**Predmet zmluvy**

2.1. Predmetom tejto zmluvy je záväzok predávajúceho dodať kupujúcemu predmet zákazky – tovar a to nové, nepoužívané a nerepasované zariadenie:

|  |  |
| --- | --- |
| *Zariadenie* | *Množstvo* |
| Laserové pracovisko na plechy s automatizáciou | 1 ks |

a previesť na kupujúceho vlastnícke právo k uvedenému zariadeniu a záväzok kupujúceho dodané zariadenie prevziať a zaplatiť predávajúcemu dojednanú kúpnu cenu, a to všetko za podmienok dojednaných v tejto zmluve.

2.2. Neoddeliteľnou súčasťou dodania zariadenia je:

1. doprava na miesto dodania, inštalácia v mieste dodania, zapojenie zariadenia a uvedenie do prevádzky, odskúšanie funkčnosti a prevádzkyschopnosti zariadenia v  skúšobnej prevádzke a
2. odovzdanie všetkých dokladov (1x listinne, 1x elektronicky) potrebných na prevzatie a užívanie zariadenia a výkon vlastníckeho práva kupujúceho a to najmä: návod na obsluhu a údržbu zariadenia v slovenskom jazyku a elektrickú schému zapojenia a platné potvrdenia a certifikáty k zariadeniu v súlade so všeobecne záväznými predpismi platnými v Slovenskej republike príp. doklady, ktoré nahrádzajú takéto potvrdenia a certifikáty a
3. zaškolenie 4 zamestnancov kupujúceho v rozsahu nevyhnutnom na pochopenie bezpečnej obsluhy zariadenia, zodpovedajúcej návodu na obsluhu a údržbu a
4. zabezpečenie servisných činností počas záručnej doby servisným technikom zaškoleným na daný typ zariadenia a oprávneným vykonávať servis daného zariadenia, vrátane dodania náhradných dielov.

2.3. Funkčná a technická špecifikácia zariadenia a špecifikácia služieb podľa bodu 2.2 vyššie je uvedená v Prílohe č. 1 tejto zmluvy, ktorá je jej neoddeliteľnou súčasťou. Záväzok predávajúceho dodať zariadenie sa považuje za splnený až momentom podľa bodu 4.5 zmluvy. Zariadenie a služby podľa čl. II tejto zmluvy sa ďalej spolu označujú aj ako „predmet zmluvy“.

2.4. Predávajúci vyhlasuje, že je schopný zabezpečiť dodanie náhradných dielov k zariadeniu a to po dobu 10 rokov odo dňa uvedenia zariadenia do prevádzky. Podmienky dodania náhradných dielov a zabezpečovanie servisných služieb po skončení záručnej doby podľa tejto zmluvy budú predmetom osobitnej dohody medzi predávajúcim a kupujúcim.

**III.**

# Kúpna cena a platobné podmienky

3.1. Kúpna cena za predmet zmluvy je stanovená dohodou zmluvných strán podľa zákona č. 18/1996 Z. z. o cenách v znení neskorších predpisov a vyhlášky MF SR č. 87/1996 Z. z., ktorou sa vykonáva zákon č. 18/1996 Z. z. o cenách v znení neskorších predpisov.

3.2. Kúpna cena za predmet zmluvy v rozsahu podľa čl. II tejto zmluvy je uvedená v Prílohe č. 2, ktorá je neoddeliteľnou súčasťou tejto zmluvy. K cene bude účtovaná daň z pridanej hodnoty v súlade s príslušnými predpismi.

3.3. V kúpnej cene sú zahrnuté všetky náklady predávajúceho spojené s dodaním predmetu zmluvy a prevodom vlastníckeho práva, vrátane nákladov na balenie, dopravu do miesta dodania, poistenie dopravy, náklady inštalácie, skúšobnej prevádzky, zabezpečenia servisných činností a dodanie náhradných dielov v rámci záruky počas záručnej doby, dodania dokladov potrebných na užívanie zariadenia a výkon vlastníckeho práva kupujúceho a ostatných nákladov predávajúceho súvisiacich s dodaním predmetu zmluvy. Zaškolenie zamestnancov kupujúceho ohľadne obsluhy zabezpečí predávajúci na vlastné náklady.

3.4. Dohodnutú kúpnu cenu je možné meniť len na základe písomného dodatku k zmluve podpísaného zmluvnými stranami. Takáto zmena nesmie byť v rozpore s § 18 zákona č. 343/2015 Z. z. o verejnom obstarávaní a o zmene a doplnení niektorých zákonov v znení neskorších predpisov.

3.5. Kúpnu cenu za predmet zmluvy sa kupujúci zaväzuje zaplatiť predávajúcemu na základe faktúry vystavenej predávajúcim a doručenej kupujúcemu a to bezhotovostným prevodom na účet predávajúceho uvedený na faktúre. Predávajúcemu budú poskytnuté zálohové platby na základe zálohových faktúr vystavených predávajúcim vo výške :

1. **20%** z kúpnej ceny na základe zálohovej faktúry vystavenej predávajúcim s lehotou splatnosti stanovenou ako 30 dní odo dňa doručenia objednávky podľa bodu 4.1 zmluvy predávajúcemu;
2. **30%** z kúpnej ceny predmetu zmluvy na základe zálohovej faktúry so splatnosťou 30 dní odo dňa dodania zariadenia do miesta dodania;
3. **50%** z kúpnej ceny na základe faktúry vystavenej predávajúcim po splnení všetkých podmienok podľa bodu 4.5 zmluvy, s lehotou splatnosti 30 dní odo dňa podpisu preberacieho protokolu podľa bodu 4.6 zmluvy oboma zmluvnými stranami.

3.6. Predávajúci je povinný doručiť kupujúcemu vystavenú faktúru najneskôr do 3 dní odo dňa jej vystavenia.

3.7. Faktúra predávajúceho musí obsahovať všetky náležitosti daňového dokladu. Ak faktúra nebude obsahovať všetky náležitosti daňového dokladu, alebo ak nebude po vecnej alebo formálnej stránke správne vystavená, kupujúci ju vráti predávajúcemu na doplnenie alebo prepracovanie a nová lehota splatnosti začne plynúť dňom doručenia správne vystavenej faktúry predávajúcim.

3.8. V prípade, ak je kupujúci v omeškaní so zaplatením kúpnej ceny za predmet zmluvy, predávajúci má nárok na úrok z omeškania vo výške 0,05% z dlžnej sumy za každý aj začatý deň omeškania.

**IV.**

**Čas plnenia a prevzatie tovaru, miesto plnenia**

4.1. Predávajúci sa zaväzuje dodať kupujúcemu predmet zmluvy, uvedený v čl. II bod 2.1 a 2.2 písm. a) až c) tejto zmluvy, v lehote **do 6 mesiacov od vystavenia objednávky kupujúcim**. Miesto dodania predmetu zmluvy je: Priemyselná 191, 922 10 Trebatice.

4.2. Kupujúci sa zaväzuje poskytnúť predávajúcemu súčinnosť pri preberaní a odovzdávaní predmetu zmluvy podľa bodu 4.1 tejto zmluvy v súlade s týmto čl. IV zmluvy po tom, čo ho predávajúci na dodanie upovedomí dohodnutým spôsobom, a to mailom, prípadne listom, zaslaným na adresu kupujúceho, uvedenú v záhlaví tejto zmluvy.

4.3. V prípade omeškania predávajúceho s dodaním predmetu zmluvy v rozsahu záväzku podľa čl. II bod 2.1 a bod 2.2 písm. a) až c) tejto zmluvy má kupujúci nárok na zmluvnú pokutu vo výške 0,05 % denne z celkovej kúpnej ceny predmetu zmluvy bez DPH podľa Prílohy č. 2 tejto zmluvy. Zaplatením zmluvnej pokuty nie je dotknutý nárok kupujúceho na náhradu škody. Pokiaľ predmet zmluvy podľa bodu 2.1 a bodu 2.2 písm. a) až c) tejto zmluvy nebude dodaný ani v dodatočnej lehote určenej kupujúcim, kupujúci je oprávnený od tejto zmluvy odstúpiť a má nárok na náhradu škody, ktorá mu nedodaním predmetu zmluvy vznikla.

4.4. Predávajúci sa zaväzuje zariadenie zabaliť a vybaviť na prepravu, pričom náklady s tým spojené sú už zahrnuté v kúpnej cene. Predmet zmluvy musí byť dodaný, príp. zabalený takým spôsobom, ktorý dostatočne zabezpečí jeho ochranu a uchovanie.

4.5. Predávajúci je povinný po dodaní zariadenia do miesta dodania zariadenie nainštalovať, uviesť do prevádzky, odskúšať funkčnosť a prevádzkyschopnosť zariadenia v skúšobnej prevádzke, riadnym spôsobom zaškoliť 4 poverených zamestnancov kupujúceho ohľadne obsluhy a údržby zariadenia v súlade s bodom 2.2 písm. c) zmluvy a odovzdať predávajúcemu doklady podľa bodu 2.2 písm. b) tejto zmluvy. O zaškolení spíšu oprávnení zástupcovia predávajúceho a kupujúceho relevantný doklad. Až riadnym splnením povinností podľa tohto bodu 4.5 zmluvy sa záväzok predávajúceho dodať zariadenie považuje za splnený.

4.6. Pri odovzdaní a prevzatí zariadenia podpíšu predávajúci a kupujúci alebo ich poverení zástupcovia v mieste dodania preberací protokol, ktorý obsahuje najmä, nie však výlučne: dátum dodania zariadenia do miesta dodania, záznam z prvej vonkajšej obhliadky zariadenia, súpis zjavných vád zistiteľných na zariadení pri vonkajšej obhliadke a/alebo vád v dokladoch podľa bodu 2.2 písm. b) zmluvy, dátum inštalácie zariadenia a záznam zo skúšobnej prevádzky, vrátane dátumu uvedenia zariadenia do prevádzky. Kupujúci si vyhradzuje právo neprevziať zariadenie, ktoré je neúplné alebo zjavne vadné alebo ktoré nebude zjavne spĺňať požiadavky stanovené v Prílohe č. 1 tejto zmluvy alebo nebude počas skúšobnej prevádzky funkčné a prevádzkyschopné v súlade s požiadavkami podľa Prílohy č. 1 tejto zmluvy alebo vo vzťahu ku ktorému predávajúci kupujúcemu nepredloží dokumenty podľa bodu 2.2 písm. b) tejto zmluvy. V prípade, keď na základe kontroly zariadenia a dokladov podľa predchádzajúcej vety zistí kupujúci nezrovnalosti – zrejmé chyby a vady zariadenia alebo dokladov, kupujúci vystaví protokol nezrovnalostí.

4.7. Momentom podpisu preberacieho protokolu podľa bodu 4.6 tejto zmluvy prechádza nebezpečenstvo škody na predmete zmluvy na kupujúceho. Vlastnícke právo k predmetu zmluvy kupujúci nadobudne až po úplnom zaplatení kúpnej ceny podľa čl. III zmluvy.

4.8. Subdodávatelia nie sú účastníkmi tohto záväzkového vzťahu a z tejto zmluvy im nevznikajú žiadne práva a povinnosti. Za ich činnosť v plnom rozsahu zodpovedá predávajúci, ako keby predmet zmluvy plnil sám.

4.9. Predávajúci týmto vyhlasuje, že Príloha č. 3 tejto zmluvy obsahuje údaje o všetkých subjektoch, ktoré sú v zmysle zák. č. 343/2015 Z.z. o verejnom obstarávaní a o zmene a doplnení niektorých zákonov v znení neskorších predpisov známymi subdodávateľmi predávajúceho na účely tejto zmluvy. V prípade neuvedenia subdodávateľov v zmluve musí celý predmet zmluvy podľa článku II. tejto zmluvy dodať predávajúci. Predávajúci uvedie všetkých známych subdodávateľoch, údaje o osobe oprávnenej konať za subdodávateľa v rozsahu meno a priezvisko, adresa pobytu, dátum narodenia.

4.10. Predávajúci je povinný oznámiť akúkoľvek zmenu údajov o subdodávateľovi kupujúcemu.

4.11. Zmena subdodávateľa je možná len na základe jeho písomného odsúhlasenia kupujúcim formou dodatku k tejto zmluve.

**V.**

**Zodpovednosť za vady, záruka**

5.1. Predávajúci je povinný dodať kupujúcemu predmet zmluvy v množstve a akosti podľa podmienok tejto zmluvy a plne spôsobilý na užívanie na určený účel vyplývajúci z povahy predmetu zmluvy. Predávajúci sa zaväzuje, že zariadenie ku dňu dodania bude v jeho výlučnom vlastníctve a nebude zaťažené žiadnymi právami tretích osôb a že zároveň bude spĺňať všetky všeobecne záväznými právnymi predpismi a technickými normami stanovené požiadavky na akosť, kvalitu, funkčnosť a prevádzkyschopnosť, ako aj všetky bezpečnostné, požiarne, hygienické a zdravotné normy a požiadavky kupujúceho podľa prílohy č. 1 tejto zmluvy a bude k nemu existovať riadna dokumentácia podľa bodu 2.2 písm. b) zmluvy. V prípade, že sa tak nestane, má zariadenie vady.

5.2. Predávajúci zodpovedá za právne i faktické vady, ktoré má predmet zmluvy v okamihu prechodu nebezpečenstva škody na kupujúceho, a to aj vtedy, ak sa vada stane zjavnou až po tomto čase. Predávajúci zodpovedá aj za vadu, ktorá vznikne až po prechode nebezpečenstva škody na predmete zmluvy na kupujúceho, ak je vada spôsobená porušením povinností predávajúceho.

5.3. Predávajúci týmto poskytuje na zariadenie záruku po dobu 24 mesiacov. Záručná doba začína plynúť dňom podpísania preberacieho protokolu podľa bodu 4.6 tejto zmluvy. Zárukou preberá predávajúci zodpovednosť najmä za to, že zariadenie bude po dojednanú dobu spôsobilé na užívanie na dojednaný účel a bude bez vád. Predávajúci bude na vlastné náklady zabezpečovať záručný servis zariadenia, vrátane preventívnych servisných prehliadok podľa bodu 5.5 zmluvy servisným technikom zaškoleným na daný typ zariadenia a oprávneným vykonávať servis daného zariadenia.

5.4. Záručná doba neplynie po dobu, po ktorú nemohol kupujúci zariadenie užívať pre vady, za ktoré zodpovedá predávajúci.

5.5. V záručnej dobe predávajúci vykoná bezplatne záručné preventívne servisné prehliadky zariadenia vo výrobcom predpísanom rozsahu podľa servisného manuálu, t.j. minimálne každých 6 mesiacov. Predávajúci sa ďalej zaväzuje, že najneskôr 30 dní pred uplynutím záručnej doby vykoná bezplatnú servisnú prehliadku zariadenia a najneskôr v lehote 14 dní pred uplynutím záručnej doby odstráni všetky zistené vady a nedostatky spadajúce do záruky.

5.6. V záruke je zahrnuté aj bezplatné dodávanie náhradných dielov potrebných na riadne fungovanie zariadenia počas záručnej doby, ako aj poradenská starostlivosť o predmet zmluvy.

5.7. Predávajúcim poskytnutá záruka za akosť počas záručnej doby sa nevzťahuje na vady zariadenia, spôsobené:

1. nesprávnym použitím alebo nesprávnou manipuláciou so zariadením v rozpore s návodom na obsluhu a údržbu alebo násilným alebo neoprávneným zásahom do zariadenia zo strany inej osoby ako predávajúceho alebo ním povereného servisného technika alebo následkom nedodržania iných návodov, ktoré kupujúcemu poskytol predávajúci alebo preukázateľne kupujúcemu daných pokynov a nariadení predávajúceho alebo iných prevádzkových a technických podmienok, s ktorými bol kupujúci predávajúcim preukázateľne oboznámený;
2. používaním iných, než výrobcom schválených mazív, o ktorých bol kupujúci predávajúcim preukázateľne informovaný;
3. opravami a úpravami zariadenia neautorizovaným servisom kupujúceho, alebo nepreškoleným personálom kupujúceho;
4. po predaní zariadenia alebo jeho častí tretej osobe, alebo ďalšie jeho komerčné použitie mimo rámca tejto kúpnej zmluvy s predávajúcim;
5. zásahmi vyššej moci (napr. zemetrasenie, záplavy, požiare a pod.), alebo zavinením kupujúceho (napr. pád stroja, jeho poškodenie iným strojným zariadením, zrútenie konštrukcie, a pod.)
6. v dôsledku použitia neštandardného technologického postupu na základe požiadavky kupujúceho, ak bol kupujúci predávajúcim o takejto skutočnosti preukázateľne poučený.

**VI.**

**Oznámenie vád a nároky z vád počas záručnej doby**

6.1. Vady predmetu zmluvy je kupujúci povinný písomne reklamovať u predávajúceho bez zbytočného odkladu po ich zistení, najneskôr však do konca záručnej doby. Pre dodržanie podmienky písomnej reklamácie postačí uplatniť reklamáciu faxom, resp. emailom.

6.2. Kupujúci je oprávnený v prípade vadného plnenia požadovať:

1. odstránenie vád zariadenia, ak sú opraviteľné,
2. dodanie chýbajúceho množstva alebo časti predmetu zmluvy,

6.3. Ak si kupujúci uplatní nárok na odstránenie vady zariadenia, predávajúci je povinný zabezpečiť, že servisný technik podľa bodu 5.3 tejto zmluvy sa dostaví na opravu max. do 24 hodín od nahlásenia poruchy. Pod nástupom technika na opravu sa rozumie osobná návšteva technika na pracovisku oznámenom kupujúcim, pričom dni pracovného voľna a pracovného pokoja sa do uvedenej lehoty nezapočítavajú. Predávajúci je povinný zabezpečiť odstránenie vady zariadenia v zmysle jeho plného sfunkčnenia na vlastné náklady, s odbornou starostlivosťou, najneskôr do štyroch pracovných dní od nahlásenia vady. Ak si kupujúci uplatní iné vady plnenia ako vady zariadenia (napr. vady v dokladoch potrebných na užívanie zariadenia), predávajúci je povinný zabezpečiť ich nápravu do 4 pracovných dní odo dňa ich nahlásenia predávajúcemu.

6.4. Predávajúci sa zaväzuje, že zvolí taký spôsob odstránenia vady, ktorý je najefektívnejší a najviac zodpovedá potrebám kupujúceho.

6.5. Ak predávajúci neodstráni vadu ani v dodatočnej primeranej lehote, ktorú mu kupujúci určil, alebo ak vyhlási, že vadu neodstráni, alebo ak je vada neodstrániteľná, kupujúci je oprávnený od zmluvy odstúpiť.

6.6. V prípade, ak bude zariadenie v dobe trvania záruky mimo prevádzky z dôvodu poruchy nespôsobenej skutočnosťami alebo okolnosťami podľa bodu 5.7 písm. a) až c), e) a f) tejto zmluvy dlhšie ako 4 pracovné dni odo dňa nahlásenia poruchy predávajúcemu, zaplatí predávajúci kupujúcemu zmluvnú pokutu vo výške 1.000,- Eur (slovom: jedentisíc eur) za každý začatý deň, po ktorý bude zariadenie mimo prevádzky. V zmluvnej pokute je zahrnutá aj prípadná náhrada škody vzniknutá v dňoch, za ktoré bude zmluvná pokuta účtovaná.

6.7. Predávajúci zodpovedá za škodu, ktorá vznikne kupujúcemu v dôsledku toho, že predmet zmluvy mal vady. Predávajúci zároveň zodpovedá za škodu spôsobenú kupujúcemu nepravdivosťou a/alebo neúplnosťou ktoréhokoľvek z vyhlásení predávajúceho v tejto časti zmluvy.

Zmluvné strany sa dohodli, že v prípade vzniku akejkoľvek škody, za ktorú predávajúci zodpovedá v zmysle tejto zmluvy, či už skutočnej škody, ušlého zisku, škody na výrobkoch a i., nemôže presiahnuť vyplatená suma slúžiaca na úhradu škody hodnou vo výške 15% kúpnej ceny v zmysle tejto zmluvy a to bez ohľadu na skutočnosť, či škoda vznikla jednorázovo, respektíve na základe viacerých skutočností.

**VII.**

**Odstúpenie od zmluvy**

7.1. Kupujúci je oprávnený písomne odstúpiť od tejto zmluvy v prípade, že predávajúci podstatne poruší zmluvné povinnosti. Za podstatné porušenie zmluvných povinností sa považuje najmä, nie však výlučne, nedodanie predmetu zmluvy podľa bodu 2.1 a 2.2 písm. a) až c) tejto zmluvy v zmysle dohodnutých podmienok riadne a včas a v kvalite podľa dohodnutých podmienok a jeho neodovzdanie kupujúcemu v zmluvne dohodnutej lehote, ako aj neodstránenie vád predmetu zmluvy za podmienok uvedených v tejto zmluve, ako aj porušenie povinností podľa bodu 5.5 a 5.6 tejto zmluvy. Kupujúci je oprávnený odstúpiť od tejto zmluvy aj v prípade podľa bodu 4.3 tejto zmluvy, a v prípadoch podľa bodu 6.5 tejto zmluvy.

7.2. Pokiaľ predmet zmluvy nebude spĺňať podmienky a technické parametre požadované kupujúcim v procese obstarávania, kupujúci je oprávnený od tejto zmluvy odstúpiť a má nárok na náhradu škody, ktorá mu v dôsledku toho vznikla; škodou sa v tomto prípade rozumie aj rozdiel medzi kúpnou cenou podľa čl. III. tejto zmluvy a kúpnou cenou, za ktorú kupujúci obstaral technológiu u iného dodávateľa z dôvodu nesplnenia podmienok predávajúcim týkajúcich sa technických parametrov predmetu zmluvy.

7.3. Predávajúci je oprávnený odstúpiť od tejto zmluvy v prípade, že kupujúci nezaplatí dohodnutú kúpnu cenu v zmysle zmluvne dohodnutých platobných podmienok ani do 30 dní od uplynutia dojednanej lehoty splatnosti.

7.4. Odstúpenie od zmluvy je účinné okamihom doručenia písomného odstúpenia od zmluvy oprávneným účastníkom zmluvy druhému účastníkovi zmluvy. Právne účinky odstúpenia sa spravujú príslušnými ustanoveniami Obchodného zákonníka.

**VIII.**

**Záverečné ustanovenia**

8.1. Právne vzťahy touto zmluvou neupravené sa riadia slovenským právom, najmä príslušnými ustanoveniami Obchodného zákonníka, ako aj ďalšími relevantnými právnymi predpismi Slovenskej republiky.

8.2. Zmluvné strany sa zaväzujú, že všetky spory, ktoré vzniknú z tejto zmluvy alebo v súvislosti s ňou, vrátane sporov o výklad tejto zmluvy, budú riešené zmierom. Ak nedôjde k vyriešeniu sporov zmierom, zmluvné strany predložia spor na rozhodnutie súdu v Slovenskej republike príslušnému podľa procesných predpisov SR. Zmluvné strany sa dohodli, že táto zmluva a všetky vzťahy (hmotnoprávne aj procesné) z nej vyplývajúce sa budú spravovať právnym poriadkom Slovenskej republiky.

8.3. Táto zmluva môže byť doplnená a zmenená len na základe písomného dodatku podpísaného zmluvnými stranami.

8.4. Žiadna zo zmluvných strán nie je oprávnená postúpiť žiadne svoje práva a povinnosti podľa tejto zmluvy na inú osobu bez predchádzajúceho písomného súhlasu druhej zmluvnej strany.

8.5. Zodpovednosť strán za čiastočné alebo úplné neplnenie zmluvných povinností je vylúčená, ak sa takto stalo v dôsledku vyššej moci. Vyššia moc sa rozumie nepredvídaná alebo neodvrátiteľná udalosť, ktorá vznikla nezávisle na vôli zmluvných strán a ktorá znemožňuje po určitú dobu alebo trvalo, čiastočné alebo úplné plnenie záväzkov zmluvnej strany. Zmluvné strany sú povinné splniť záväzky vyplývajúce z tejto zmluvy, ako náhle účinky vyššej moci pominú, pričom dodacia lehota a všetky ostatné lehoty sa posúvajú o dobu pôsobenia vyššej moci. Zmluvné strany sa dohodli, že vyššia moc a okolnosti vylučujúce zodpovednosť dopadajú aj na touto zmluvou dohodnuté zmluvné pokuty.

8.6. Jednotlivé ustanovenia každého článku a odseku tejto zmluvy sú vymáhateľné nezávisle od seba a neplatnosť ktoréhokoľvek z nich nebude mať žiaden vplyv na platnosť ostatných ustanovení, s výnimkou prípadov, kedy je z dôvodu dôležitosti povahy alebo inej okolnosti týkajúcej sa takéhoto neplatného ustanovenia zrejmé, že dané ustanovenie nemôže byt' oddelené od ostatných príslušných ustanovení. V prípade, že niektoré z uvedených ustanovení bude neplatné, pričom jeho neplatnosť bude spôsobená niektorou jeho časťou, bude dané ustanovenie platiť tak, ako keby bola predmetná časť vypustená. Ak však takýto postup nie je možný, zmluvné strany sa zaväzujú uskutočniť všetky kroky potrebné za tým účelom, aby sa dohodli na ustanovení s podobným účinkom, ktorým sa neplatné ustanovenie v súlade s aplikovateľným právnym poriadkom nahradí.

8.7. Predávajúci je povinný strpieť výkon kontroly/auditu súvisiaceho s dodávaným predmetom zmluvy, uskutočnenými stavebnými prácami a poskytnutými službami kedykoľvek počas platnosti a účinnosti Zmluvy o poskytnutí NFP, a to oprávnenými osobami a poskytnúť im všetku potrebnú súčinnosť.

Oprávnené osoby na výkon kontroly/auditu sú najmä:

1. Poskytovateľ a ním poverené osoby,
2. Útvar vnútorného auditu Riadiaceho orgánu alebo Sprostredkovateľského orgánu a nimi poverené osoby,
3. Najvyšší kontrolný úrad SR, Úrad vládneho auditu, Certifikačný orgán a nimi poverené osoby,
4. Orgán auditu, jeho spolupracujúce orgány a osoby poverené na výkon kontroly/auditu,
5. Splnomocnení zástupcovia Európskej Komisie a Európskeho dvora audítorov,
6. Orgán zabezpečujúci ochranu finančných záujmov EÚ,
7. Osoby prizvané orgánmi uvedenými v písm. a) až f) v súlade s príslušnými Právnymi predpismi SR a právnymi aktmi EÚ.

8.8. Neoddeliteľnou súčasťou tejto zmluvy sú nasledujúce prílohy:

1. Príloha č. 1 - Podrobný technický opis a údaje deklarujúce technické parametre dodávaného predmetu zákazky
2. Príloha č. 2 – Kúpna cena
3. Príloha č. 3 - Zoznam Subdodávateľov

8.9. Zmluva je vyhotovená v štyroch rovnopisoch, pričom kupujúci obdrží tri vyhotovenia zmluvy a predávajúci obdrží jedno vyhotovenie zmluvy.

8.10. Zmluvné strany vyhlasujú, že si túto zmluvu prečítali, jej obsahu porozumeli a súhlasia s ním a že zmluvu uzatvárajú slobodne, vážne a bez nátlaku, na znak čoho pripájajú svoje podpisy.

8.11. Zmluva nadobúda platnosť a účinnosť dňom jej podpisu oprávnenými zástupcami zmluvných strán.

V ...............................,dňa: V Trebaticiach, dňa:

Predávajúci: Kupujúci:

.................................................. ..................................................

*(vyplní uchádzač) Ing. Tomáš Bučko MSc.*

**Príloha č. 3 Kúpnej zmluvy**

**Zoznam subdodávateľov**

|  |  |  |  |  |
| --- | --- | --- | --- | --- |
| *P.č.* | *Názov firmy a sídlo subdodávateľa, IČO* | *Údaje o osobe oprávnenej konať za subdodávateľa (meno a priezvisko, adresa pobytu, dátum narodenia)* | *Predmet dodávok, prác alebo služieb* | *Podiel na celkovom objeme dodávky (%)* |
|  |  |  |  |  |
|  |  |  |  |  |
|  |  |  |  |  |

V ..........................,dňa: V Trebaticiach, dňa:

Predávajúci: Kupujúci:

.................................................. ..................................................

*(vyplní uchádzač) Ing. Tomáš Bučko MSc.*